Grupo di Betico

**Grupo di Betico** (antes *Betico y su grupo*) ta un grupo musical di genero folklorico Arubano. E grupo, cu a surgi di e tradicion di dande den fin di aña, ta wordo considera e grupo mas emblematico riba tereno di musica tradicional di Aruba. Su nomber ta referi na su fundado Betico Croes.

## Historia
E grupo a nace di un famia musical di Santa Cruz. E yiunan di Francisco (Panchico) Croes y Maria Luisa (Mimita) Croes-Lopez for di chikito tabata scucha, aprecia y admira e musica tipico treci pa otro miembronan musical di e famia grandi aki, manera entre otro Mo Tito y su Conhunto Folclorico Arubano. Cada un di e miembronan di famia tabata domina un instrumento musical y/of tabata canta, y tur aña den e temporada di Pasco di nacemento y e siman prome cu cambio di Aña, e grupo tabata bini hunto pa pasa casnan di famia y brinda nan musica alegre. Pero nan no tabatin un nomber oficial. Na aña 1968, ora cu dos ruman di Betico Croes a regresa for di Hulanda, despues di a finalisa nan estudio, e grupo parandero a formalisa bou e nomber ‘Betico y su grupo’. Betico Croes tabata integrante y lider di e grupo. Despues di su fayecimiento na fin di 1986 e agrupacion a continua bou di guia di su ruman Rudy Croes y un cambio di nomber a tuma lugar. E nomber oficial a bira: *Grupo di Betico*. 

Cu tempo e grupo a desaroya un estilo y zonido original di paranda alegre, cu ta caracterisa pa e instrumentonan tipico-acustico y e coro di voznan baronil. Den añanan inicial e grupo tabata presenta mas bien canticanan tradicional cu influencia di Aruba y Venezuela. Ora cu un generacion nobo a drenta den e grupo, a nace e idea pa bin cu nan mesun canticanan. E zonido cu nos conoce awe di Grupo di Betico tabata un idea di e conocido, awe en feliz memoria, Hildward Croes cu a caba di studia na Berklee College of Music na Boston e tempo ey, y kier a trece den practica algun ideanan cu el a bin cune for di Boston. El a yama aden su primo Gos Oduber cu tambe tabata tin hopi talento musical y a presente e idea cu e tabata tin y di biaha a plantea e idea pa e grupo cuminsa graba su su propio composicionnan na Papiamento, cu despues tabata resona na radio emisoranan. Esaki a sosode na Aña 1990. Despues cu e cancionnan di Grupo di Betico a cuminsa resona na e emisoranan local e peticionnan a cuminsa drenta na gran escala pa presentacionnan publico y na fiestanan priva. Cancionnan manera Paranda Arubiano, Ban Celebr'e y Festeh'e, Mi Conono a bira hitnan grandi na Aruba. Durante su trayectorio a grupo a realisa varios concierto y gira presentando e cultura y folclore Arubano na diferente pais rond mundo; entre otro Hulanda (2019, 2024), Belgica, Alemania, Brasil, Cuba, Republica Dominicano, Corsou y Boneiro. Recientemente e grupo a bishita e cuidadnan Perreira, Manizales y Armenia na Colombia unda nan a deleita publiconan grandi.

Na 1995 e agrupacion a realiza nan prome disco compacto *“Paranda Arubiano”*. Benta di e produccion a surpasa 10.000 copia. Riba e disco compacto aki a aparece e cancionnan: *Paranda Arubiano*, *Ban Celebr'e y Festeh'e*, *Añ' Nobe Awe*, y *Arubianonan* cu manera menciona a bira clasiconan navideño instantaneamente. Despues di e disco compacto aki a sigui tambe 2 otro cu a hiba e titulonan: Tradicion y Alegria for di cual tambe a sali hopi cancionnan cu a pega na emisoranan locual y tabata hopi gusta den e pueblo di Aruba. Conmemorando e celebracion di 30 aña di himno y bandera y 20 aña di status aparte di Aruba Grupo di Betico a saca un otro disco compacto cu a hiba e titulo di “Libertad!”. Esaki a sosode na 2006. E disco compacto aki tabata contene composicionnan den diferente ritmo y genero tipico Arubano y tabata dedica na Aruba y en especial na e fundado di e grupo cu na e momentonan ey no tabata cu nos mas. E grupo a saca algun CD mas, pasando mas di 100 cantica propio. Tambe e Grupo a sigui colabora cu artistanan local y internacional, entre otro Izaline Calister, Rocco Franken, Teddy Philips, Jerau di Colombia y Pipe Pelaez di Venezuela/Colombia, Sharon Rose, Jeanedy Semeleer, Margareth Marin, Edjean Semeleer, Jaydiene Croes, Landa Henriquez, MTCHLL y tambe e conocido artista Arubiano Jeon. Den e album ‘Parranderos’, lansa na 2024, e composicionnan ta un fusion di elementonan musical for di ritmonan tradicional Arubano cu ritmonan Latino Americano.

Entre e canticanan exitoso di Grupo di Betico por menciona: *Un Siglo Nobo*, *Mi Conono*, Paranda Arubiano, *Mosaico di Aguinaldo*, *Mosaico Arubiano*, *Alegria*, *Dugudushi*, *Te Ora Solo Sali*, *Bendiciona* (cu Izaline Calister), *Yen di Emocion*, *Bonconco*, *Keda Leu* (2020, coronacrisis), *Contento*, *Ken nos ta*, *Awa di Tanki Lender (Arubianonan)*, *Faya Bo Haya* y Weekend a Yega, Gosa Bida, Le La La Woh y *Nos kier ta meymey*.  

### Festival di Dande
Desde inicio di e Festival di Dande na aña 1973, e agrupacion a participa na mayoria di edicionnan di e festival. Na aña 1986 a duna homenahe na e grupo pa a participa 12 biaha consecutivo. Na aña 1991 e grupo ta gana e premio di miho composicion original den e festival anual di dande y musica tipico cu *Paranda Arubiano*. E composicion aki a wordo compone specialmente pa e festival door di Hildward Croes (1962-2014), musico y acordeonista di e grupo. Na 1992 e agrupacion a bolbe sali ganado di e miho cancion y miho composicion. Maikito Croes, cantante di e grupo, a bira Rey di Dande na aña 1998, 2002 y 2005.

### Concierto di Alegria (40 Aña di existencia)
Den e luna di november 2008, Grupo di Betico a organisa un concierto na Paseo Herencia na Palm Beach pa celebra na 40 Aña di existencia. E concierto a hiba e titulo: CONCIERTO DI ALEGRIA. E concierto aki a wordo bishita pa un grupo masha grandi di hende, cu a celebra hunto cu e grupo nan di 8 lustro. E celebracion grandi aki a wordo graba di cual por aprecia e grabacionnan riba youtube.com. Momentonan grato y alavez bunita recuerdonan tey pa nos gosa di nan.

### Concierto di Oro (Celebracion 50 Aniversario)
Na 2018 a celebra e bunita aniversario di 50 Aña di e Grupo. Esaki a wordo celebra na Renaissance Conference Center. E tabata un Gala-Concert unda Grupo di Betico a percura pa busca un orkesta di 22 violinista pa compañanan den e gran celebracion aki. Nunca antes un grupo folclore a duna un presentacion acompaña pa un orkesta di violin. El a zona hopi bunita y hopi ta esnan cu a keda agradablemente impresiona cu e concierto. Pa e ocasion aki a invita artistanan manera, Izaline Calister, Sharon Rose, Rocco Franken, Landa Henriquez, Jeanedy Semeleer y Teddy Philips pa presenta cu e grupo. Como cherry riba e bolo a cera e anochi cu Claudios Philips cantando e cancion: Bonconco. Nos por a presencia un locura den e sala. Dos genero musical a topa y a causa un impacto riba e publico.

### Concierto Parandero (55 aniversario)
Na december 2023 e grupo a celebra e ocacion di 11 lustro. Pa e ocasion aki tambe a invita algun cantantenan pa canta cu e grupo. Izaline Calister tabata presente atrobe, Tambe e cantantenan popular Arubano MTCHLL, Jaydiene y Margareth a duna un bunita presentacion. Di Boneiro, pero bibando na Aruba pa hopi aña, e conocido cantante Chendell Beaumont tambe a duna un bunita presentacion. hunto cu Grupo di Betico. Nos por nota cu Grupo di Betico ta habri porta pa artistanan internacional y local por presenta cu nan riba escenario. Na e celebracion aki tambe a busca un orkesta di violin pa acompaña e grupo. 

### Integrantenan
Integrantenan desde inicio di e grupo tabata e shete rumannan Croes: 
* Betico (acordeon),
* Rudy (wiri, cuatro)
* Aiky (tambora)
* Tommy (guitara y cantante principal)
* Efrain
* Hendrik y
* Addison, y tambe
* Maiky Croes (cantante principal di dande).
E herencia musical di famia Croes a wordo pasa di generacion pa generacion, awor pa e di cuater generacion. Sobrinonan tambe a uni asina na e grupo y manera den e caso di Maiky Croes su yiunan (Maikito y Hildward), nieto (Angelo Kock) y bisanietonan a sigui den su pasonan.

Na 2019 e grupo tabata consisti di 16 integrante. Entre e integrantenan na aña 2024 ta inclui: Gos Oduber (bahista, compositor y lider di e grupo), Ruben Werleman (cuarta), Angelo Kock (acordeon), Maiky Croes (maraca), Maikito Croes (cantante principal), Jaderick Croes (cuarta y guitara), Jouel Croes (guitarista, compositor) y Miguel Genser (compositor y cantante principal).

## Discografia
* *Paranda Arubano* (1995)
* *Tradicion* (1999)
* *Alegria* (2002)
* *Libertad* (2006)
* *Celebracion* (2007)
* *Concierto di Alegria* (2009)
* *Felicidad* (2011)
* *Parranderos* (2024)